|  |
| --- |
| Zbog snežnih nanosa na barskoj pruzi i dalje bez vozova između Srbije i Crne Gore  |

|  |
| --- |
| Ponedeljak, 13. februar 2012.Železnički saobraćaj između Srbije i Crne Gore i dalje je u prekidu, nakon što je Centralni operativni štab "Železnica Srbije" za rad u zimskim uslovima u subotu, 11. februara, doneo takvu odluku zbog velikih snežnih nanosa na delu barske pruge kroz Srbiju između Brodareva i Vrbnice, ali i zbog vremenskih neprilika u Crnoj Gori.I pored maksimalnih napora i angažovanja mobilnih službi srpskih železnica, još uvek nije prohodan deo barske pruge kroz Srbiju, između stanica Brodarevo i Vrbnica. Naime, prva velika snežna lavina na prugu je pala u subotu, 11. februara oko 5.00 sati, ali su je mobilne ekipe srpskih železnica uspešno očistile. Medjutim, istoga dana oko 9.30 sati, na ovu deonicu obrušilo se oko 400 kubnih metara snežnog nanosa, u dužini oko 50 metara, a njegova visina bila je sve do kontaktne mreže iznad pruge. Zbog visine snežnog nanosa, blizine kontaktne mreže sa strujom, ali i opasnosti zbog novih snežnih odrona na ovoj deonici, čišćenje pruge izuzetno se teško odvija i još uvek nije završeno.Železnički saobraćaj sa Crnom Gorom onemogućen je i zbog snežnih lavina na njihovoj teritoriji barske pruge.Zbog vremenskih neprilika, trenutno ne saobraćaju putnički vozovi između Kraljeva i Lapova, kao i u zaječarskom železničkom čvoru, na relacijama Zaječar-Niš, Zaječar-Majdanpek i Zaječar-Prahovo pristanište.U ovom trenutku glavni zadatak za "Železnice Srbije" je transport energenata i prioritetnih prevoza, od kojih zavisi život i rad domaćinstava i privrede u uslovima izuzetno velikih vremenskih nepogoda. Zbog vremenskih neprilika, ovi železnički prevozi se odvijaju usporeno, uz manje zastoje. U celoj Srbiji realizuju se železnički prevozi lož ulja i uglja za potrebe toplana širom zemlje. Na zahtev Grada Beograda, tokom vikenda je prevezeno 25 vagona soli."Železnice Srbije" su u subotu, 11. februara u TE "Nikola Tesla" uputile pomoćni voz sa osobljem, kako bi sa šina na njihovoj industijskoj pruzi što pre bila podignuta lokomotiva, koja je tog jutra iskliznula.Podsećamo da od 10 februara i dalje ne saobraćaju dizel-motorni vozovi ("šinobusi", "makose") na prugama Ruma – Šabac, Niš – Kuršumlija, Kikinda – Zrenjanin – Pančevo Glavna, Kikinda – Žombolja (Rumunija), Subotica – Kikinda, Subotica – Horgoš – Kanjiža, Subotica – Horgoš – Reske (Mađarska), kao i Subotica – Sombor – Novi Sad i Sombor – Vrbas, zbog nemogućnosti da se očuva ispravnost ovih voznih sredstava, starosti preko trideset godina.Trenutno u međunarodnom saobraćaju ne saobraćaju ni vozovi između Beograda i Bukurešta, sa polaskom iz našeg glavnog grada u 15.55 sati, kao i između Beograda i Istanbula, sa polaskom iz Beograda u 7.50 sati. Na ostalim pravcima železnički saobraćaj odvija se usporeno, sa prioritetnim ciljem da se očuva funkcionisanje i bezbednost prevoza. Mobilne ekipe "Železnica Srbije" dežuraju duž pruga širom Srbije, kako bi u slučaju potrebe mogle najbrže i najefikasnije da deluju u otklanjanju svih poteškoća i smetnji. Sve stručne službe srpskih železnica ulažu maksimalne napore da se u uslovima izuzetno velikih vremenskih neprilika u celoj Srbiji uspešno održi funkcionisanje saobraćaja.Centralni operativni štab "Železnica Srbije" za rad u zimskim uslovima u neprekidnom je zasedanju i o svim odlukama koje se tiču funkcionisanja železničkog saobraćaja u uslovima velikih vremenskih nepogoda javnost će blagovremeno posredstvom medija biti obaveštavana. |